Bɔfoi lɛ Je Ŋwane akɛ Namɔ Ji Agbo Fe Fɛɛ | Yesu Wala Shihilɛ\nMATEO 26:31-35 MARKO 14:27-31 LUKA 22:24-38 YOHANE 13:31-38\nYESU WO ŊAA YƐ HEGBƐTAOMƆ HE\nYESU GBA AKƐ PETRO BAAKWA LƐ\nSUƆMƆ KADIƆ YESU SƐƐNYIƐLƆI LƐ\nBe ni Yesu kɛ ebɔfoi lɛ yeɔ enaagbee gbɛkɛ niyenii lɛ, efɔ amɛnaji ahe ni ekɛtsɔɔ bɔ ni ehe hiaa ni aba he shi. Mɛni hewɔ enɛ sa waa lɛ? Enɛ sa ejaakɛ ebɔfoi lɛ yɛ gbɔjɔmɔ ko. Eyɛ mli akɛ amɛtu amɛhe kwraa amɛhã Nyɔŋmɔ moŋ, shi amɛmiipele mɔ ni ji agbo fe fɛɛ yɛ amɛteŋ lɛ he lolo. (Marko 9:33, 34; 10:35-37) Gbɛkɛ nɛɛ, amɛjie su nɛɛ kpo ekoŋŋ.\n“Ŋwanejee shɛii ko hu bate shi yɛ [bɔfoi lɛ ateŋ] yɛ mɔ ni asusuɔ akɛ eji agbo fe fɛɛ yɛ amɛteŋ lɛ he.” (Luka 22:24) Kwɛ bɔ ni ebaadɔ Yesu ehã akɛ eena ni amɛmiitaa saji anaa ekoŋŋ! Mɛni efee?\nNɔ najiaŋ ni Yesu baasha bɔfoi lɛ ahiɛ yɛ amɛsu nɛɛ kɛ bɔ ni amɛfeɔ amɛnii amɛhãa lɛ he lɛ, eto etsui shi ni ekɛ amɛ susu saji ahe ekɛɛ: “Jeŋmaji lɛ anɔ maŋtsɛmɛi lɛ yeɔ amɛnɔ akɛ nuŋtsɔmɛi, ni mɛi ni yɔɔ hegbɛ yɛ amɛnɔ lɛ, atsɛɔ amɛ Ejurɔfeelɔi. Shi nyɛ lɛ, esaaa akɛ nyɛfeɔ nyɛnii yɛ nakai gbɛ nɔ. . . . Ejaakɛ te mɔ ni ji agbo lɛ, mɔ ni ta niyeniiashi lɛ, aloo mɔ ni sɔmɔɔ lɛ?” Kɛkɛ ni Yesu gbala amɛjwɛŋmɔ kɛtee nɔkwɛmɔnɔ ní etee nɔ efee etsɔɔ amɛ lɛ nɔ ekɛɛ: “Shi mi lɛ miyɛ nyɛteŋ akɛ mɔ ni miisɔmɔ.”​—Luka 22:25-27.\nYɛ emuu ni bɔfoi lɛ yeee lɛ fɛɛ sɛɛ lɛ, amɛtee nɔ amɛfata Yesu he yɛ jaramɔ shihilɛi fɛɛ ni etsɔ mli lɛ mli. No hewɔ lɛ Yesu wie akɛ: “Mikɛ nyɛ miifee kpaŋmɔ kɛhã maŋtsɛyeli ko, taakɛ mi-Tsɛ kɛ mi efee kpaŋmɔ lɛ.” (Luka 22:29) Hii nɛɛ ji Yesu sɛɛnyiɛlɔi anɔkwafoi. Ewo amɛ shi akɛ ekɛ amɛ baafee kpaŋmɔ ko ni baahã amɛkɛ lɛ aye nɔ yɛ Maŋtsɛyeli lɛ mli.\nEyɛ mli akɛ gbɛkpamɔ ni yɔɔ nyam nɛɛ kã bɔfoi lɛ ahiɛ moŋ, shi amɛji adesai lolo ni amɛyeee emuu hu. Yesu kɛɛ amɛ akɛ: “Satan ebi koni ahã esha nyɛ fɛɛ nyɛmli tamɔ ŋmaa,” tamɔ bɔ ni ŋmaa gbɛɔ eshwãa kɛ asha mli lɛ. (Luka 22:31) Ebɔ amɛ kɔkɔ hu akɛ: “Nyɔɔŋ nɛɛ mli lɛ, nɔ ni baaba minɔ lɛ baahã nyɛ fɛɛ nyɛnane atɔ̃tɔ, ejaakɛ aŋma akɛ: ‘Matswa tookwɛlɔ lɛ nɔ, ni tooku lɛ mli gwantɛŋi lɛ baagbɛ ashwã.’”​—Mateo 26:31; Zakaria 13:7.\nPetro hã hetoo akɛ: “Kɛ́ nɔ ni baaba onɔ lɛ baahã mɛi krokomɛi lɛ fɛɛ nane atɔ̃tɔ po lɛ, mi lɛ, minane etɔ̃tɔŋ kɔkɔɔkɔ!” (Mateo 26:33) Yesu kɛɛ Petro akɛ wuɔ naŋ agbɛɛ shii enyɔ nakai gbɛkɛ lɛ ni Petro baakwa lɛ. Shi Yesu kɛfata he akɛ: “Mikpa fai mihã bo koni ohemɔkɛyeli akatã; ni bo hu, kɛ́ okpale lɛ, wo onyɛmimɛi lɛ hewalɛ.” (Luka 22:32) Kɛ̃lɛ Petro shi etsitsi akɛ: “Kɛ́ esa akɛ mikɛ bo agbo po lɛ, mikwaŋ bo kɔkɔɔkɔ.” (Mateo 26:35) Bɔfoi krokomɛi lɛ hu wie nakai nɔŋŋ.\nYesu kɛɛ ekaselɔi lɛ akɛ: “Mi kɛ nyɛ yɛ be kukuoo ko. Nyɛbaatao mi; ni tamɔ bɔ ni mikɛɛ Yudafoi lɛ akɛ, ‘He ni miyaa lɛ, nyɛnyɛŋ jɛmɛ nyɛba’ lɛ, amrɔ nɛɛ miikɛɛ nyɛ hu nakai nɔŋŋ.” Kɛkɛ ni ekɛfata he akɛ: “Miihã nyɛ kitã hee akɛ nyɛsumɔsumɔa nyɛhe; bɔ ni misumɔ nyɛ lɛ, nyɛ hu nyɛsumɔsumɔa nyɛhe nakai nɔŋŋ. Kɛji nyɛsumɔɔ nyɛhe lɛ, no mɛi fɛɛ kɛbaale akɛ mikaselɔi ji nyɛ.”​—Yohane 13:33-35.\nBe ni Petro nu ni Yesu wie akɛ ekɛ amɛ yɛ be kukuoo ko lɛ, ebi lɛ akɛ: “Nuŋtsɔ, nɛgbɛ oyaa?” Yesu hã hetoo akɛ: “He ni miyaa lɛ, onyɛŋ misɛɛ onyiɛ amrɔ nɛɛ, shi sɛɛ mli lɛ, obaanyiɛ misɛɛ.” Bɔ ni Petro hiɛ fee lɛ yaa lɛ hewɔ lɛ, ebi akɛ: “Nuŋtsɔ, mɛni hewɔ minyɛŋ osɛɛ manyiɛ amrɔ nɛɛ? Maŋɔ miwala maŋmɛ shi mahã bo.”​—Yohane 13:36, 37.\nAgbɛnɛ Yesu wie be ni etsu bɔfoi lɛ ni amɛyashiɛ yɛ Galilea ni ekɛɛ amɛ akɛ amɛkakɔ shika kotoku loo niyenii kotoku lɛ he. (Mateo 10:5, 9, 10) Ebi amɛ akɛ: “Ani nɔ ko he hia nyɛ?” Amɛkɛɛ: “Dabi!” Shi mɛni esa akɛ amɛfee kɛjɛ be nɛɛ nɔ kɛyaa? Yesu kɛ gbɛtsɔɔmɔ nɛɛ hã amɛ ekɛɛ: “Mɔ ni yɔɔ shika kotoku lɛ, hã ekɔ, nakai nɔŋŋ mɔ ni yɔɔ niyenii kotoku lɛ hu, ni mɔ ni bɛ klante lɛ, ehɔ̃ɔ etade nɔhaanɔ ni ekɛhé eko. Ejaakɛ miikɛɛ nyɛ akɛ, esa akɛ nɔ ni aŋma lɛ aba mli yɛ minɔ, akɛ, ‘Abu lɛ ashi mlatɔlɔi anɔ.’ Ejaakɛ mihe saji lɛ miiba mli.”​—Luka 22:35-37.\nYesu miiwie be ni abaakala lɛ yɛ tso jaŋŋ nɔ kɛfata efɔŋfeelɔi, loo mlatɔlɔi komɛi ahe lɛ he. No sɛɛ lɛ, abaawa esɛɛnyiɛlɔi lɛ ayi waa. Amɛsusuɔ akɛ amɛsaa amɛhe amɛto, no hewɔ lɛ amɛkɛɛ: “Nuŋtsɔ, naa! klantei enyɔ nɛ.” Ekɛɛ amɛ akɛ: “Efa.” (Luka 22:38) Klantei enyɔ ni amɛhiɛ lɛ baahã Yesu hegbɛ kroko ni ekɛtsɔɔ amɛ nɔ ko ni he hiaa waa.\nMɛni hewɔ bɔfoi lɛ taa saji anaa lɛ? Te Yesu tsu sane lɛ he nii ehã tɛŋŋ?\nMɛni baajɛ kpaŋmɔ ni Yesu kɛ ekaselɔi anɔkwafoi lɛ fee lɛ mli kɛba?\nMɛni Yesu kɛɛ Petro be ni eshi etsitsi akɛ ekwaŋ lɛ kɔkɔɔkɔ lɛ?\nKɛmaje Mɔ Ko Kɛmaje Mɔ Ko Aje Ŋwane akɛ Namɔ Ji Agbo Fe Fɛɛ\njy yitso 118 bf. 272-273